**טאיפּיי 101** (בסינית: **臺北101** או **台北101**), הידוע גם בשמו הרשמי **המרכז הפיננסי העולמי** (בסינית: **臺北國際金融中心**), הוא גורד שחקים הממוקם בטאיפיי, בירת טאיוואן. הבניין מתנשא לגובה של 509 מטרים והוא בעל 101 קומות. בזכות כך, החזיק בתואר "הבניין הגבוה ביותר בעולם" בין השנים 2004–2010, עד השלמת בנייתו של בורג' ח'ליפה בדובאי. הוא תוכנן על ידי האדריכל הטאיוואני ס. י. לי ובנייתו בוצעה על ידי KTRT Joint Venture. קודמיו בתואר הבניין הגבוה ביותר היו מגדלי פטרונס, וכעת הוא במקום ה-11 בגובהו בעולם.

הבניין נבנה בסגנון אדריכלות פוסט-מודרנית, הוא מהווה סמל להתפתחות הטכנולוגית ומכיל אלמנטים מהמסורת האסייתית.

ביולי 2011, זכה הבניין בדירוג הפלטינה, הדירוג הגבוה ביותר, של התקן האמריקאי לבנייה ירוקה LEED, וכיום הוא נחשב לבניין ה"ירוק" הגבוה ביותר בעולם.

הבניין זוכה לחשיפה בספרות ובתקשורת העולמית בזכות הזיקוקים שיוצאים ממנו עם קבלת השנה הגרגוריאנית החדשה.

הקמה
----

המגדל תוכנן לעמוד ברעידות אדמה במגניטודה הגבוהה מ-7.0. לפני ההקמה היו חששות שהוא יהיה פגיע לרעידות האדמה הנפוצות בטאיוואן. ב־31 במרץ 2002, רעידת אדמה במגניטודה של 6.8 גרמה לעגורן בנייה ליפול מהקומה ה־56 של הבניין (הקומה הגבוהה ביותר באותו הזמן) ולמותם של חמישה בני-אדם. מתכנני הפרויקט נוכחו לראות שהבניין עצמו עומד בציפיות.

גג הבניין הושלם ב־1 ביולי 2003 בטקס שנוהל על ידי ראש העיר. ב־17 באוקטובר 2003 הותקן הצריח, שאיפשר למגדל לעקוף את מגדלי פטרונס ב־50 מטר, ולזכות בתואר "הבניין הגבוה בעולם". ב-21 ביולי 2007 עבר המגדל בורג' דובאי במהלך בנייתו את הגובה 510 מטר.

פנים המבנה
----------

איור המשווה בין מחזיקי התואר של גורד השחקים הגבוה בעולם. אנטנות בניין סירס גבוהות יותר משל טאיפיי 101 אך השני נחשב לגבוה יותר בזכות הגובה האדריכלי (הגובה המתוכנן של היצירה האדריכלית השלמה) של הבניין
בין קומות 87 ל-92 של המבנה תלויה מטוטלת ענק במשקל של 660 טון, שמטרתה לשכך את תנע המבנה בעת רעידת אדמה או רוח חזקה, וכך למנוע את קריסתו. מבחינות רבות ניתן לראות בבניין זה את גורד השחקים המשוכלל ביותר מבחינה טכנולוגית שהוקם עד שנת 2007. לבניין חיבורי אינטרנט לווייני וסיבים אופטיים המאפשרים מהירות של עד 1 ג'יגה-בית לשנייה. חברת טושיבה סיפקה את שתי המעליות המהירות ביותר בעולם, הנעות במהירות של 1,010 מטרים לדקה (60.6 קילומטר לשעה) והמסוגלות להעלות מבקרים מקומת הכניסה עד למצפה בקומה ה־89 בפחות מ־39 שניות. המעליות מדוחסות על מנת למנוע את השפעות שינויי הלחץ על אוזני הנוסעים, ומעוצבות בצורה אווירודינמית מחודדת בשני קצותיהן להקטנת התנגדות האוויר בפיר המעלית. בעת העלייה במעלית התאורה מתעמעמת, ומסלול המעלית מוצג על גבי לוח אלקטרוני בתא הנוסעים בליווי מוזיקה חרישית. העלייה במעלית לקומת התצפית היא אטרקציה תיירותית המושכת תיירים רבים.

מתחת למגדל משתרע מרכז קניות גדול המכיל נציגויות של מותגים מערביים ומקומיים רבים, וכן בתי קפה, מסעדות ובתי קולנוע.

גלריה
-----

* מטוטלת הענק בקומה 92מטוטלת הענק בקומה 92
* מיקום המטוטלת בראש הבנייןמיקום המטוטלת בראש הבניין
* מראה הבניין בשקיעהמראה הבניין בשקיעה

קישורים חיצוניים
----------------

ויקישיתוף מדיה וקבצים בנושא **טאיפיי 101** בוויקישיתוף
* 

* אתר האינטרנט הרשמי של טאיפיי 101 (בסינית)
* טאיפיי 101, ברשת החברתית פייסבוק
* עלייה לצורך ירידה: גורדי שחקים שחזו את המשברים הפיננסיים הגרועים בהיסטוריה, באתר כלכליסט, 30 במאי 2013
* טאיפיי 101, באתר אנציקלופדיה בריטניקה (באנגלית)

הערות שוליים
------------

1. ↑  מגדל טאיפיי 101 באתר The Skyscraper Center
2. ↑  סוכנויות הידיעות, היום: הפתיחה הרשמית של בורג' דובאי - המגדל הגבוה בעולם, באתר TheMarker‏, 4 בינואר 2010
3. ↑  Ingredient of High-Rise Design Structure Magazine, June 2006
4. ↑  Taipei 101 Project Review & Management Master Builders Journal, 4th Quarter, 2007, pp. 78-83
5. ↑  שרון קדמי ורון פז, ‏"טייפה 101" - הבניין הגבוה בעולם; דוחק את מגדלי הפטרונאס, באתר גלובס, 2 במאי 2004
6. ↑  "הבניין הירוק הגבוה בעולם". 10 באוגוסט 2011
7. ↑  נתוני המשקולת, באתר הבניין

|  |  |
| --- | --- |
| בקרת זהויות עריכת הנתון בוויקינתונים | 
* GND: 7567293-5
* MusicBrainz: 47f9f4a9-5cd0-4500-8a6b-ab84bab6f233
* VIAF: 245870998
* WorldCat: viaf-245870998

 |